Lars Barfoed (KF), 2008-02-28:
Når man læser beslutningsforslaget fra Det Radikale Venstre, spørger man sig selv, om hr. Niels Helveg Petersen mon har konsulteret Oraklet i Delfi, siden han er i stand til så klart og bestemt at udtale sig om, hvilken stramhedsgrad den økonomiske politik bør have i 2009.
I øjeblikket forhandler vi jo finansloven for 2008 - godt nok lidt senere, end vi plejer at gøre det, det plejer at være om efteråret, vi forhandler finanslov, men nuvel det gør vi - og det er altså først i efteråret 2008, vi skal diskutere finansloven for 2009, og dermed også hvilken stramhedgrad, der skal være i økonomien til den tid.
For det er jo fantastisk svært at vurdere, hvad der er behov for i den økonomiske politik på bare lidt længere sigt.
Vi ser i øjeblikket en økonomi, der er præget af en stigende mangel på arbejdskraft flere steder.
Jeg tror, at skatteministeren før fik sagt, at man ikke ligefrem kan komme til at skylde ledige.
Jo, det kan man jo egentlig godt, for hvis der ikke er flere ledige tilbage, og der er virksomheder, der mangler ledige, så kan man jo sådan set godt sige, at vi skylder nogle ledige.
Så det kan næsten gå hen og komme i minus.
Det tilsiger jo på den ene side en stram økonomisk politik, fordi der simpelt hen ellers ikke er arbejdsudbud nok til de aktiviteter, vi sætter i gang.
På den anden side kan vi samtidig se, at den internationale økonomi, ikke mindst i USA, er præget af en nedkøling, som meget vel kan betyde, at der kommer en vending i økonomien i løbet af et halvt års tid.
Det er svært nok at forudse økonomien bare et halvt år frem i tiden, men Det Radikale Venstre har altså nu forudset, hvordan stramhedsgraden i den økonomiske politik skal være i 2009.
Det synes jeg er ambitiøst.
Den situation, vi er i i øjeblikket, er jo, at vi har behov for at øge arbejdsudbuddet, for hvis vi øger arbejdsudbuddet, kan vi tillade os at få en vækst i økonomien.
Så derfor skal vi sætte skatterne ned.
Vi er nødt til at sætte skatterne ned.
Det er vi af tre grunde.
De hjælper som sagt til med at øge arbejdsudbuddet og dermed give plads til, at den økonomiske vækst i Danmark kan finde sted.
OECD vurderer jo, at Danmark vil blive det OECD-land med den dårligste, den ringeste økonomiske vækst i 2012, simpelt hen fordi vi ikke øger arbejdsudbuddet tilstrækkeligt.
Nu forhandler vi i disse timer en jobpakke med bl.a. skattenedslag til dem, der arbejder på fuld tid, indtil de er fyldt 65 år.
Det kan jo hjælpe på det.
Den anden grund til, at skattelettelser er nødvendige og gode, er simpelt hen, at det gør Danmark mere konkurrencedygtigt.
I en globaliseret verden skal vi have et konkurrencedygtigt arbejdsmarked med konkurrencedygtige virksomheder, og Danmark har tårnhøje marginalskatter, og de skal ned, hvis vi skal være konkurrencedygtige i en globaliseret verden.
For det tredje er det altså også sådan, at skattelettelser simpelt hen giver den enkelte familie flere penge til rådighed af de penge, de selv har tjent, og det er nu meget rimeligt, at vi får skatten bragt derned, hvor folk føler, at de får noget ud af at gøre en ekstra indsats.
Det Konservative Folkeparti har den målsætning, at skatten på den sidsttjente krone højst må være 50 pct.
Det arbejder vi frem mod.
Nu er vi kommet et stykke ad vejen med skattelettelserne, som blev gennemført med skattepakken, som Det Radikale Venstre altså vil annullere.
Jeg håber, at vi kommer videre, når Skattekommissionen er kommet med deres betænkning, sådan at vi for alvor kan få skattestruktur og skattesatser i Danmark, der er konkurrencedygtige og gør, at det kan betale sig at drive virksomhed og tjene penge i Danmark. Som det måske indirekte er fremgået af mine bemærkninger, kan Det Konservative Folkeparti ikke støtte beslutningsforslaget fra Det Radikale Venstre.